Gʻallani yetishtirish va sotishda bozor tamoyilini joriy etishning qoʻshimcha chora-tadbirlari toʻgʻrisida
(resolution, 2025-08-15)

Fermer xoʻjaliklari va gʻallachilik klasterlarining moddiy manfaatdorligini oshirish, ichki bozorni bugʻdoy va un mahsulotlari bilan uzluksiz taʼminlash, gʻallani davlat ehtiyojlari uchun zarur hajmdan ortiq xarid qilishdan voz kechish orqali sohaning investitsiyaviy jozibadorligini oshirish maqsadida: 1. Qishloq xoʻjaligi vazirligi, Qoraqalpogʻiston Respublikasi Vazirlar Kengashi va viloyatlar hokimliklarining 2022-yil hosilidan sugʻoriladigan maydonlarning har gektaridan oʻrtacha 2,5 tonnadan jami 2 550 ming tonna bugʻdoyning: 1 783,5 ming tonnasini tovar bugʻdoy davlat resursi sifatida hamda 266,5 ming tonnasini urugʻlik uchun Moliya vazirligi huzuridagi Qishloq xoʻjaligini davlat tomonidan qoʻllab-quvvatlash jamgʻarmasi (keyingi oʻrinlarda — Jamgʻarma) mablagʻlari hisobidan xarid qilish; 500 ming tonnasini fermer xoʻjaliklari hamda boshqa gʻalla yetishtiruvchilar (keyingi oʻrinlarda — bugʻdoy yetishtiruvchilar) tomonidan keyinchalik birja savdolarida sotish uchun Jamgʻarmaning tijorat vakilida vaqtinchalik saqlashga qabul qilish toʻgʻrisidagi takliflari maʼqullansin. 2. Belgilab qoʻyilsinki, 2022-yil hosili uchun: a) “Oʻzdonmahsulot” AK tizimidagi korxonalar tovar bugʻdoyni Jamgʻarma nomidan bugʻdoy yetishtiruvchilardan sotib olish, saqlash, shuningdek, xaridorlarga joʻnatish tadbirlarini amalga oshirish boʻyicha tijorat vakili hisoblanadi; b) davlat resurslariga xarid qilingan tovar bugʻdoy uchun toʻlovlar bugʻdoy yetishtiruvchilarga tijorat vakili tomonidan Jamgʻarma mablagʻlari hisobidan quyidagi bosqichlarda amalda oshiriladi: dastlabki bosqichda — Vazirlar Mahkamasi tomonidan belgilanadigan narxlarda; keyingi bosqichda — birjada shakllangan oʻrtacha narxdan (oʻrtacha kotirovkadan) kelib chiqib, bugʻdoy yetishtiruvchilar bilan toʻliq qayta hisob-kitob qilinadi; v) bugʻdoy yetishtiruvchilardan tijorat vakilida vaqtinchalik saqlash uchun qabul qilingan tovar bugʻdoy 2022-yilning iyul-avgust oylarida birja savdolari orqali sotiladi. Bunda: bugʻdoyni tashish (shu jumladan ichki tashish), qabul qilish, saqlash va xaridorlarga joʻnatish xarajatlari tijorat vakili va bugʻdoy yetishtiruvchilar oʻrtasida tuzilgan shartnoma shartlaridan kelib chiqib, Jamgʻarma mablagʻlari hisobidan qoplanadi; bugʻdoyni qabul qilish, saqlash va xaridorlarga joʻnatish jarayonida yuzaga keladigan tabiiy kamayish miqdori Vazirlar Mahkamasi tomonidan tasdiqlangan tartib asosida hisobdan chiqariladi; bugʻdoyning sifati va saqlanishi boʻyicha nazorat Vazirlar Mahkamasi huzuridagi Agrosanoat majmui ustidan nazorat qilish inspeksiyasi tomonidan amalga oshiriladi. 3. Shunday tartib oʻrnatilsinki, unga koʻra Jamgʻarma mablagʻlari hisobidan xarid qilingan va bugʻdoy yetishtiruvchilardan vaqtinchalik saqlash uchun qabul qilingan: 3 va undan yuqori sinflardagi bugʻdoy — mulkchilik shaklidan qatʼi nazar, birjadan xarid qilingan bugʻdoyning 75 foizidan kam boʻlmagan miqdordagi unni birja savdolari orqali sotish majburiyatini olgan, un ishlab chiqarish quvvatlariga ega boʻlgan tadbirkorlik subyektlariga; 4- va 5-sinflardagi bugʻdoy — barcha tadbirkorlik subyektlariga Vazirlar Mahkamasi tomonidan tasdiqlangan grafik asosida birja savdolari orqali hech qanday cheklovlarsiz sotiladi. Vazirlar Mahkamasiga Iqtisodiy taraqqiyot va kambagʻallikni qisqartirish vazirligining manfaatdor vazirlik va idoralar bilan kelishilgan taklifi asosida mazkur bandda nazarda tutilgan tartibga oʻzgartirish va qoʻshimchalar kiritish vakolati berilsin. Iqtisodiy taraqqiyot va kambagʻallikni qisqartirish vazirligi 2023-yil 1-mayga qadar Vazirlar Mahkamasiga mazkur bandda nazarda tutilgan tartibni 2023-yil hosili uchun saqlab qolish yoki birja savdolarini cheklovlarsiz tashkil etish yuzasidan taklif kiritsin. 4. Moliya vazirligi “Oʻzdonmahsulot” AK tizimidagi korxonalarga birjadan bugʻdoy sotib olish uchun revolver kreditlarni moliyalashtirish maqsadida Jamgʻarma mablagʻlari hisobidan 800 mlrd soʻmgacha tijorat banklariga Markaziy bankning asosiy stavkasida resurs joylashtirilishini taʼminlasin. 41. Jamgʻarma 2022-yil 1-iyundan boshlab toʻlaqonli qoʻshilgan qiymat soligʻi toʻlovchisi sifatida eʼtirof etilsin. 5. Adliya vazirligi manfaatdor vazirlik va idoralar bilan birgalikda bir hafta muddatda bugʻdoy yetishtiruvchilar tomonidan yetishtirilgan bugʻdoyni xarid qilish, vaqtinchalik saqlashga qabul qilish boʻyicha, Jamgʻarma va tijorat vakili oʻrtasida tuziladigan shartnomalarning namunaviy loyihalarini ishlab chiqsin hamda amaliyotga joriy etilishini taʼminlasin. 6. Qoraqalpogʻiston Respublikasi Vazirlar Kengashi va viloyatlar hokimliklarining olis, borish qiyin boʻlgan va togʻli hududlarga un va un mahsulotlarini yetkazib berish boʻyicha transport xarajatlarining 50 foizidan oshmagan qismini mahalliy budjetlarning qoʻshimcha manbalari hisobidan qoplash toʻgʻrisidagi taklifiga rozilik berilsin. 7. Jamgʻarma tomonidan xarid qilinadigan va birja savdolari orqali sotiladigan bugʻdoyning hisobini yuritish, xaridorlar bilan oʻzaro hisob-kitoblarni amalga oshirish maqsadida Bandlik va mehnat munosabatlari vazirligi hududiy boshqarmalaridagi mavjud shtat birliklarini qisqartirish hisobiga Jamgʻarmaga qoʻshimcha 6 ta shtat birligi ajratilsin. 8. Gʻallani sotib olish va sotishda yangi tizim shaffofligi, toʻlaqonli va adolatli ishlab ketishini hamda bugʻdoy yetishtiruvchilar manfaatdorligini taʼminlash, ichki bozorda un va don mahsulotlari narxining oʻsishi va taqchilligining oldini olish boʻyicha Respublika shtabi ilovaga muvofiq tarkibda tashkil etilsin. Quyidagilar Respublika shtabining (N. Yoʻldoshev) asosiy vazifalari etib belgilansin: bugʻdoyni yetishtirish, qayta ishlash, saqlash, realizatsiya qilish va boshoqli don ekinlari yetishtirilishini moliyalashtirish ustidan nazorat mexanizmini takomillashtirish boʻyicha taklif tayyorlash; gʻallani oʻz vaqtida yigʻishtirib olish, daladan don qabul qilish shoxobchalariga nest-nobud qilmasdan olib kelish va grafik asosida birja savdolariga chiqarish ishlarini tashkil etish; taqchillikka yoʻl qoʻymaslik va narxlar barqarorligini taʼminlash maqsadida hududdagi isteʼmol talabi uchun zarur boʻlgan un va un mahsulotlarini respublikaning boshqa hududlaridan va chetdan olib kelish hamda “Oʻzdonmahsulot” AK tizimidagi korxonalarning ishlab chiqarish hajmlari saqlab qolinishini nazorat qilish; gʻallani tasdiqlangan grafik asosida birja savdolariga chiqarish hamda toʻlovlarning amalga oshirilishi ustidan kunlik nazorat oʻrnatish; gʻallani sotib olish va sotish boʻyicha yangi tizim shaffofligi, toʻlaqonli va adolatli ishlab ketishini hamda bugʻdoy yetishtiruvchilar manfaatdorligini taʼminlash. 10. Vazirlar Mahkamasi bir hafta muddatda mazkur qarorda belgilangan vazifalar ijrosini nazarda tutuvchi qarorni ishlab chiqsin. 11. Moliya vazirligi ikki oy muddatda manfaatdor vazirlik va idoralar bilan birgalikda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 12. Mazkur qarorning ijrosini samarali tashkil qilishga masʼul va shaxsiy javobgar etib, qishloq xoʻjaligi vaziri J. Xodjayev, moliya vaziri T. Ishmetov, Qoraqalpogʻiston Respublikasi Vazirlar Kengashi Raisi va viloyatlar hokimlari belgilansin. Qaror ijrosini muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasi Bosh vazirining oʻrinbosarlari J.A. Qoʻchqorov va Sh.M. Gʻaniyev zimmasiga yuklansin. 1. N.T. Yoʻldoshev — Bosh prokuror, Respublika shtabi rahbari 2. J.A. Qoʻchqorov — Bosh vazir oʻrinbosari, Respublika shtabi rahbarining oʻrinbosari 3. Sh.M. Gʻaniyev — Bosh vazir oʻrinbosari, Respublika shtabi rahbarining oʻrinbosari 4. B.T. Turabov — Hisob palatasi raisining birinchi oʻrinbosari 5. J.A. Xodjayev — qishloq xoʻjaligi vaziri 6. T.A. Ishmetov — moliya vaziri 7. P.R. Bobojonov — ichki ishlar vaziri 8. R.M. Djurayev — Milliy gvardiya qoʻmondoni 9. Sh.D. Qudbiyev — Davlat soliq qoʻmitasi raisi 10. I.I. Norqulov — iqtisodiy taraqqiyot va kambagʻallikni qisqartirish vazirining birinchi oʻrinbosari 11. A.Ya. Haydarov — moliya vaziri oʻrinbosari 12. A.V. Vahobov — Agrosanoat majmui ustidan nazorat qilish inspeksiyasi boshligʻi 13. A.J. Ortiqov — Davlat aktivlarini boshqarish agentligi direktori 14. Sh.Sh. Sharaxmedov — Raqobatni rivojlantirish va isteʼmolchilar huquqlarini himoya qilish qoʻmitasi raisi 15. B.E. Zoxidov — Markaziy bank raisining birinchi oʻrinbosari 16. S.A. Nishanbayev — ichki ishlar vazirining oʻrinbosari 17. Sh.J. Raximov — Bosh prokurorning oʻrinbosari 18. D.F. Raximov — Bosh prokuratura huzuridagi Iqtisodiy jinoyatlarga qarshi kurashish departamenti boshligʻi 19. A.A. Isroilov — Qishloq xoʻjaligini davlat tomonidan qoʻllab-quvvatlash jamgʻarmasi direktori 20. Z.B. Badriddinov — “OʻzRTXB” AJ boshqaruvi raisi 21. Sh.A. Uzakov — “Oʻzdonmahsulot” AK boshqaruvi raisi v.b. 22. Lavozimiga koʻra — Respublika tijorat banklari rahbarlari 23. Lavozimiga koʻra — Qoraqalpogʻiston Respublikasi Vazirlar Kengashi Raisi va viloyatlar hokimlari 24. Lavozimiga koʻra — Qoraqalpogʻiston Respublikasi va viloyatlar prokurorlari